**Tvorba a uplatňovanie online prezentácií vzdelávacieho obsahu v oblasti predprimárnej edukácie**

Program inovačného vzdelávania spadajúci do oprávnenia č. 7/2021-IV „Inovatívne digitálne riešenia tvorby a uplatňovania vzdelávacích aktivít a pútavých prezentácií vzdelávacieho obsahu v oblasti predprimárnej edukácie“ vydaného dňa 02.02.2021 Ministerstvom školstva, vedy, výskumu a športu Slovenskej republiky podľa § 67 ods. 5 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov.

Druh vzdelávania: **inovačné** v celkovom rozsahu 60 hodín

Forma vzdelávania: **kombinovaná** (prezenčná 40 hod a dištančná 20 hod)

**Hlavný cieľ vzdelávacieho programu**:

Hlavným cieľom inovačného vzdelávacieho programu je rozvíjať profesijné digitálne kompetencie pedagogických zamestnancov predprimárnej edukácie cestou vytvárania pôsobivých prezentácií vzdelávacieho obsahu a obrázkových pojmových máp prostredníctvom nástrojov cloudovej platformy Prezi, webovej aplikácie Microsoft Sway a desktopovej aplikácie FreeMind/Mindomo a vedieť ich efektívne uplatňovať v intenciách svojej pedagogickej činnosti.

**Vzdelávací program je určený** **pre:**

**- učiteľ materskej školy**

Číslo potvrdenia o oprávnení na poskytovanie inovačného vzdelávania: **7/2021-IV**

Spôsob ukončenia programu: **záverečná prezentácia pred trojčlennou komisiou**

**Obsah vzdelávacieho programu:**

* Rozvíjame profesijné digitálne kompetencie v oblasti koncepcie návrhu a tvorby pôsobivých nelineárnych prezentácií vzdelávacieho obsahu a interaktívnych videí realizovaných prostredníctvom aplikácií cloudovej platformy Prezi (Prezi Present; Prezi Video) uplatniteľných pri vlastnej pedagogickej činnosti;
* **Rozširujeme profesijné digitálne kompetencie** o spôsobilosť vytvárať a do pedagogickej činnosti aplikovať responzívne online prezentácie prostredníctvom aplikácie **Microsoft Sway** s akcentom rozvoja komunikačných zručností detí, vzbudenia zvedavosti detí o prírodné reálie, vytvárania zmysluplného poznania o fungovaní sveta a spôsobilosti používať prírodovedné vedomosti podložené faktami;
* Nadobúdame digitálne zručnosti s desktopovou aplikáciou FreeMind, resp. Mindomo cestou tvorby obrázkových pojmových máp (doplnené informačnými zdrojmi edukačného charakteru) ako inovatívnej metódy elementárneho rozvoja prírodovednej gramotnosti detí predprimárnej edukácie;

**Vstupné požiadavky na pedagogického zamestnanca alebo odborného zamestnanca**

Program inovačného vzdelávania v rámci profesijného rozvoja je určený pre cieľovú skupinu pedagogických zamestnancov, ktorí spĺňajú kvalifikačné predpoklady na výkon pracovnej   
činnosti v príslušnej kategórii a podkategórii v súlade s § 10   
zákona č. 138/2019 Z. z.

Požadovanými zručnosťami uchádzača pre jeho zaradenie a úspešné absolvovanie inovačného vzdelávacieho programu v rámci profesijného rozvoja sú:

* základná obsluha osobného počítača (notebook, desktopové prevedenie) pod platformou operačného systému Windows, základná konfigurácia operačného systému Microsoft Windows 7, respektíve vyššej edície;
* prehľad o hierarchickom usporiadaní súborov, priečinkov/podpriečinkov a aplikácií v systéme Microsoft Windows;
* spustenie počítačovej aplikácie pod platformou operačného systému Windows, ukončenie práce s danou aplikáciou;
* práca s externým pamäťovým médiom – otvorenie, uloženie a prenos súborov;
* práca s mobilnými tabletovými/smartfónovými zariadeniami

práca v prostredí aplikácie Microsoft Word, Microsoft Excel a Microsoft PowerPoint na základnej užívateľskej úrovni.

**Spôsob ukončovania a požiadavky na ukončenie:**

Inovačné vzdelávanie sa ukončí záverečnou prezentáciou pred trojčlennou komisiou, ktorú vymenúva štatutárny orgán poskytovateľa.

• Členom komisie a predsedom komisie bude odborný garant a ďalší odborník z praxe s najmenej vysokoškolským vzdelaním prvého stupňa a najmenej piatimi rokmi praxe v oblasti, ktorej sa obsah vzdelávania týka, alebo úplným stredným odborným vzdelaním a najmenej desiatimi rokmi praxe v oblasti, ktorej sa obsah vzdelávania týka.

• O záverečnej prezentácii sa vyhotoví protokol, ktorý bude obsahovať:

- meno a priezvisko pedagogického zamestnanca alebo odborného zamestnanca,

- dátum a miesto narodenia pedagogického zamestnanca alebo odborného zamestnanca,

- adresu trvalého pobytu pedagogického zamestnanca alebo odborného zamestnanca alebo adresu obdobného pobytu pedagogického zamestnanca alebo odborného zamestnanca,

- názov inovačného vzdelávania,

- miesto a dátum konania záverečnej prezentácie, podpis predsedu komisie a členov komisie.

Požiadavky pre absolventa vzdelávania:

1. Min 80%-ná osobná účasť na prezenčnej forme vzdelávania .
2. Vypracovanie úloh dištančnej časti vzdelávania
3. Záverečná prezentácia pred trojčlennou komisiou.

**Spôsob prihlasovania:**

Na vzdelávanie sa účastníci prihlasujú na základe čitateľne a úplne vyplnenej prihlášky, vlastnoručne podpísanej uchádzačom o vzdelávanie.

**Spôsob preukázania príslušnosti k cieľovej skupine:**

Súhlas riaditeľa školy alebo školského zariadenia, ktorý svojím podpisom a pečiatkou potvrdzuje správnosť údajov uvedených v prihláške uchádzača. Riaditeľ školy alebo školského zariadenia na prihláške potvrdzuje zaradenie pedagogického zamestnanca do príslušnej kategórie a kariérového stupňa. Riaditeľovi školy alebo školského zariadenia potvrdzuje prihlášku zriaďovateľ.

Ak pedagogický zamestnanec nie je v pracovnom pomere, alebo riaditeľ školy, školského zariadenia nepotvrdí zaradenie pedagogického zamestnanca do kategórie a kariérového stupňa, posúdi poskytovateľ oprávnenie na zaradenie pedagogického zamestnanca na základe príslušných dokumentov, ktoré pedagogický zamestnanec predloží poskytovateľovi.